Da se ikada zagovarala lustracija komunističkih dužnosnika, istoga bi časa pod udar pali i predsjednici Franjo Tuđman, Josip Manolić, Franjo Gregurić, Luka Bebić, ministar Josip Boljkovac, pa nešto mlađi partijski dužnosnici Škegro, Žužul, obični članovi Partije kao Jadranka Kosor. Tako malo bi ostalo onih koji su Hrvatsku vodili, a da se za lustraciju ne bi kvalificirali, da bi takvom razmišljanju aplaudirao valjda samo Ivo Sanader, koji je po tome doista bio bez grijeha

Šeparović je još 1984., kada je u Zagrebu trajalo suđenje Andriji Artukoviću , diljem Hrvatske komentirao kako proces teče, o čemu je tu riječ, pa i kakva je bila ustaška država. Osobno sam ga slušao u čitaonici Knjižnice u Požegi, imam još bilješke s prvog takvog javnog skupa na kojemu sam u životu sjedio. Vjerojatno bivši ministar danas više ne misli onako kako je govorio tada, a vjerojatno misli i drukčije no je onda govorio o upravo započetoj akciji američke avijacije protiv pukovnika Moamera el Gadafija u Libiji. Toga se vjerojatno ne spominje ni on sam, niti je to važno biskupima kada traže saveznike u borbi protiv vlasti u Hrvatskoj danas.

Postoji jedan režim, doista je tu u pravu pomoćni biskup Pozaić, koji je na vlast došao demokratskim putem, a onda se pretvorio u najgori na svijetu, koji je dopuštao samo svoj moral, samo svoje gledanje na svijet i u katastrofu povukao cijelo čovječanstvo. Taj je režim najprije izabranim neprijateljima uskratio pravo participiranja u javnom životu, u školovanju, posjedovanju. Učinio je to svima 'nedostojnima': manjinama, 'pederima i lezbama', masonima, komunistima, bolesnima, a bio je to baš – vidi ga - nacizam. Adolf Hitler je zagovarao takav svijet i jasno je o tome pisao i tako govorio prije no je na vlast došao demokratskim putem. Podržavala ga je većina Nijemaca, što ne znači da je to bilo dobro. Kod Hitlera se niste mogli izvući ako ste bili Židov, ako ste Adam i Stevo (što li se tu ne prevede engleska fraza 'Adam and Steve' na hrvatski već preuzima srpska?). Kako je vrijeme prolazilo, tako su ove prve, lustracijske mjere u Trećem Reichu, prerasle u masovni zločin, najgori u povijesti.